משה גורליק

משה "מושיק" גורליק (כ"ב בחשוון ה'תש"ב, 11 בנובמבר 1941 - י"א בחשוון ה'תשס"ב, 28 באוקטובר 2001) היה איש ציבור ופעיל התיישבות ישראלי, ממייסדי מושב רמת מגשימים, ומועצה אזורית גולן וראש המועצה הראשון.

ביוגרפיה
נולד בנתניה לחיים ורחל גורליק. ב-1968 נמנה עם הגרעין המייסד של מושב רמת מגשימים ברמת הגולן. זמן קצר לאחר העלייה לקרקע, נולד בנו הבכור חיים, שהיה הילד הראשון ברמת מגשימים. מושיק הפך למרכז המשק במושב. היה מיוזמי הקמת ישיבת הגולן במשכנה הראשון ברמת מגשימים. היה מיוזמי הקמת מאגר המים חיתל המשותף לרמת מגשימים, נוב ואבני איתן.

בשנת 1978 נבחר ליו"ר המינהל האזורי ברמת הגולן, אז תחת מועצה אזורית עמק הירדן. הוא פעל לייסוד מועצה אזורית עצמאית ליישובי הגולן. ב-1 באפריל 1979 הוכרזה מועצה אזורית גולן, ומושיק נבחר לעמוד בראשה. ב-12 ביוני 1979 התפטר מראשות המועצה, אך המשיך לכהן בהתנדבות כסגן יו"ר המועצה האחראי על נושא הכספים. לאחר מכן היה מנהל מדור תכנון ופיתוח במחלקה להתיישבות בסוכנות היהודית, ומראשית שנות ה-80 היה מנהל חבל גליל גולן במחלקה. כמו כן, היה חבר בהנהלת תאגיד המים מי גולן, אתר החרמון, יקבי רמת הגולן, ויו"ר המנהלים של "החברה לפיתוח מפרץ אמנון".

היה פעיל במפד"ל, והיה מאנשי מחנה ארץ ישראל השלמה במפלגה שדגלו בקו יותר ניצי ואיימו לפרוש מהמפלגה ולהקים את סיעת "איתנים" יחד עם הרב חיים דרוקמן.

נפטר ב־28 באוקטובר 2001 (י"א בחשוון ה'תשס"ב), ונקבר בבית הקברות האזורי בחיספין.

היה נשוי למאירה ואב לשישה. שמו הונצח באולם כינוסים במדרשת הגולן בחיספין.

קישורים חיצוניים
 ישי בן-פזי, ההתארגנות האזורית ברמת –הגולן: אגודת "מי-גולן" בהשוואה להתארגנויות אזוריות נוספות

הערות שוליים

ראשי מועצה אזורית גולן
רמת מגשימים: אישים
מייסדי מושבים
מייסדי התנחלויות
עובדי הסוכנות היהודית
ישראלים שנולדו ב-1941
ישראלים שנפטרו ב-2001